ธสก.ขู่บัญชีดําร้านค้าร่วมโกงบัตรเกษตรกร
ธ.ก.ส.สั่งเจ้าหน้าที่ตรวจเข้ม ชาวนาใช้บัตรสินเชื่อเกษตรกรแลกเงินสด หากพบสั่งแบล็กลิสต์ร้านค้า และเกษตรกรจะถูกยึดบัตรพร้อมเรียกคืนเงินกู้ทั้งหมดทันที
10 ก.ย. 2555

ธ.ก.ส.สั่งเจ้าหน้าที่ตรวจเข้ม ชาวนาใช้บัตรสินเชื่อเกษตรกรแลกเงินสด หากพบสั่งแบล็กลิสต์ร้านค้า และเกษตรกรจะถูกยึดบัตรพร้อมเรียกคืนเงินกู้ทั้งหมดทันที
นายมโนชัย สุดจิตร ผู้อำนวยการโครงการบัตรสินเชื่อเกษตรกร เปิดเผยว่า เจ้าหน้าที่สาขาได้แจ้งว่ามีเกษตรกรบางรายไปตกลงกับร้านค้า ขอรูดบัตรเพื่อแลกเป็นเงินสดเพื่อนำไปใช้จ่ายด้านอื่น ซึ่งถือว่าผิดวัตถุประสงค์ของบัตรสินเชื่อเกษตรกรที่ต้องการให้รูดซื้อปัจจัยการผลิต เช่น ปุ๋ย ยาฆ่าแมลง และน้ำมันเชื้อเพลิงที่ตกลงไว้
ดังนั้น จึงได้สั่งการให้เจ้าหน้าที่สาขาลงไปตรวจสอบข้อเท็จจริงทันที หากพบพฤติกรรมดังกล่าวจะดำเนินการขั้นเด็ดขาด โดยร้านค้าจะถูกขึ้นบัญชีดำไม่ให้ร่วมโครงการอีก ส่วนเกษตรกรจะยึดคืนบัตรสินเชื่อและเรียกคืนเงินกู้ทั้งหมด
“เราพบว่ามีชาวนาบางรายเอาไปรูดเป็นเงินสด ยกตัวอย่าง ชาวนาอยากได้เงิน 1 หมื่นบาท ก็ไปตกลงกับร้านค้าในโครงการขอรูดบัตร ซึ่งร้านค้าก็รูดไป 1.1 หมื่นบาท ส่วนต่างก็ถือเป็นดอกเบี้ยไป อย่างนี้มันไม่ต่างอะไรกับเงินกู้นอกระบบที่ติดตามเสาไฟฟ้า” พอเจอแบบนี้เราสั่งเจ้าหน้าที่ลงไปตรวจสอบเลย นายมโนชัย กล่าว
อย่างไรก็ดี มั่นใจว่าร้านค้าส่วนใหญ่ยังน่าเชื่อถือ เพราะเป็นสหกรณ์ที่เป็นลูกค้าธนาคารเพื่อการเกษตรและสหกรณ์การเกษตร (ธ.ก.ส.) และเป็นสหกรณ์การเกษตร เข้าใจระบบและเงื่อนไขเป็นอย่างดี นอกจากนี้หลักเกณฑ์การคัดเลือกร้านค้า ยังต้องผ่านการตรวจสอบจากคณะกรรมการจังหวัด ซึ่งมีตัวแทนจากหน่วยงานราชการและผู้นำชุมชน ที่คัดกรองคุณภาพร้านค้าในโครงการ
ส่วนความกังวลเกี่ยวกับคุณภาพสินค้าที่ขายในร้านค้าของโครงการว่าอาจจะนำสินค้าคุณภาพต่ำมาขาย ได้เตรียมหารือกับกรมวิชาการเกษตร จัดทำโครงการร้านค้าสัญลักษณ์ QShop เพื่อสร้างความมั่นใจให้เกษตรกรว่าสินค้าในร้านนั้นๆ มีคุณภาพดีและราคายุติธรรม
ปัจจุบัน มีร้านค้าเข้าร่วมโครงการจำนวน 3,000 แห่ง สถานีบริการน้ำมันบางจาก 46 แห่ง และ ปตท. อีกกว่า 500 แห่ง ขณะที่ ธ.ก.ส.ทั่วประเทศได้รับบัตรสินเชื่อแล้ว 8.34 แสนใบ จากเป้าหมาย 2 ล้านใบภายในเดือนมี.ค. 56 โดยส่งมอบไปแล้ว 5 แสนใบ เฉลี่ยวงเงิน 1.5 หมื่นบาท โดยเกษตรกรนำไปรูดใช้จ่ายแล้ว 1.2 แสนใบ ยอดซื้อสินค้ารวม 950 ล้านบาท